text: Knallertkører død efter ulykke
  07 marts 2014 kl. 05.31
  En 28-årig mand er død af sine svære hovedskader efter et trafikulykke i Fredericia torsdag aften.
  Ulykken skete sidst på eftermiddagen på Ydre Ringvej. Den 28-årig kørte på knallert og blev ramt af en bil.
  - Han kommer kørende på sin knallert ad cykelstien, der ligger på venstre side af vejen i forhold til den retning han kører, fortæller vagtchef Frits Lund fra Sydøstjyllands Politi til Ritzau.
  Ved Gl. Egumvej vil knallertkøreren svinge til højre.
  - Så han skal krydse vejen, men kører lige ud foran en bil, der kører i samme retning som ham og rammer ham med 60-70 km/t, fortæller vagtchefen.
  Knallertkøreren bliver slynget hen ad vejen og får flere hovedskader.
  Han bliver bragt til Odense Universitetshospital, hvor lægerne kæmpede for redde hans liv. Men den 28-årigs skader i hovedet var så alvorlig, at han er afgået ved døden i løbet af natten, siger vagtchefen til TV SYD her til morgen.
  De pårørende til den 28-årige er underrettet om ulykken.
  